b'\n_START_ARTICLE_\nObve\xc5\xa1\xc4\x8devalno varnostna slu\xc5\xbeba Ministrstva za obrambo Republike Slovenije\n_START_PARAGRAPH_\nObve\xc5\xa1\xc4\x8devalno varnostna slu\xc5\xbeba Ministrstva za obrambo Republike Slovenije (kratica OVS MORS) je slovenska obrambno-voja\xc5\xa1ka obve\xc5\xa1\xc4\x8devalna slu\xc5\xbeba, ki varuje nacionalne obrambne interese doma in v tujini. Deluje v okviru Ministrstva za obrambo Republike Slovenije.\n_START_SECTION_\nZakonska podlaga in naloge\n_START_PARAGRAPH_\nObve\xc5\xa1\xc4\x8devalno varnostna slu\xc5\xbeba Ministrstva za obrambo Republike Slovenije (OVS MORS) ima zakonsko podlago v Zakonu o obrambi (pre\xc4\x8di\xc5\xa1\xc4\x8deno besedilo Uradni list RS 103/2004 ), v \xc4\x8dlenih 32 do 36. Organizirana je kot organizacijska enota ministrstva , ki ima lahko svoje izpostave v Slovenski vojski. Slu\xc5\xbeba zbira podatke in informacije v okviru opravljanja obve\xc5\xa1\xc4\x8devalnih in protiobve\xc5\xa1\xc4\x8devalnih ter varnostnih nalog, izdeluje  analiti\xc4\x8dne in operativne ocene za podporo opravljanja \xc5\xa1tabno varnostnih nalog v vojski, izdelavo na\xc4\x8drtov uporabe vojske in drugih obrambnih priprav ter za na\xc4\x8drtovanje in izvajanje obrambnih ukrepov. S pomembnej\xc5\xa1imi ugotovitvami obve\xc5\xa1\xc4\x8devalno varnostna slu\xc5\xbeba ministrstva seznanja obrambnega ministra, na\xc4\x8delnika general\xc5\xa1taba, predsednika vlade, predsednika republike in po odlo\xc4\x8ditvi predsednika vlade druge organe.\n_START_SECTION_\nSodelovanje z drugimi slu\xc5\xbebami\n_START_PARAGRAPH_\nObve\xc5\xa1\xc4\x8devalno varnostna slu\xc5\xbeba ministrstva pri opravljanju svojih nalog sodeluje z notranjim ministrstvom, policijo in Slovensko obve\xc5\xa1\xc4\x8devalno-varnostno agencijo in z njimi izmenjuje obve\xc5\xa1\xc4\x8devalne informacije. Obve\xc5\xa1\xc4\x8devalno varnostna slu\xc5\xbeba ministrstva lahko izmenjuje obve\xc5\xa1\xc4\x8devalne informacije s tujimi voja\xc5\xa1kimi obve\xc5\xa1\xc4\x8devalnimi in varnostnimi slu\xc5\xbebami po predhodnem soglasju ministra.'